Source: https://humanrights.ee/2019/06/halduskohus-todes-taas-rakvere-linn-kaitus-festheartiga-oigusvastaselt-ka-sel-aastal/
Timestamp: 2019-09-22 19:25:30+00:00
Document Index: 269532

Matched Legal Cases: ['kohus ', 'kohus ', 'kohus ', 'Kohus ', 'kohus ', 'Kohus ']

Halduskohus tõdes taas: Rakvere linn käitus Festheartiga õigusvastaselt ka sel aastal – Eesti Inimõiguste Keskus
Esileht / Uudised / Halduskohus tõdes taas: Rakvere linn käitus Festheartiga õigusvastaselt ka sel aastal
Taas on põhjust rõõmustada, kuna juba teine LGBTI+ filmifestivali Festheart puudutav kohtuvaidlus lõppes positiivselt. Täna otsustas halduskohus tühistada Rakvere Linnavolikogu 30.01.2019.a otsuse, millega vähendas Rakvere linn ilma põhjendusteta toetust selle aasta sügisel toimuvale filmifestivalile. Festheart küsis festivali korraldamiseks 1500 eurot, kuid volikogu eiras enda kehtestatud reegleid ja määras toetussummaks üksnes 300 eurot. Kohus pidas oma tänases lahendis volikogu otsust õigusvastaseks. Kaks nädalat varem tegi kohus sarnase otsuse festivali rahastamata jätmise suhtes 2018. aasta kohta, käesoleva aasta filmifestivali puudutava lahendi puhul tuleb linnal tasuda ka puudujäänud toetus.
Vastavalt Rakvere linna enda kehtestatud reeglitele kaalub linna kultuurikomisjon iga esitatud taotlust ja esitab oma otsuse volikogule. Kultuurikomisjon hindaski kõiki taotlusi ning leidis, et filmifestival on igati toetust väärt. Sellele vaatamata otsustas linnavolikogu vähendada Festhearti toetust komisjoni ettepanekuga võrreldes 80%. Kõik teised taotlused kinnitati vastavalt kehtivale korrale ja kultuurikomisjoni ettepanekule. Kohus leidis, et selline volikogu lähenemine on formaalselt ja materiaalselt õigusvastane.
Eesti Inimõiguste Keskus tänab advokaat Liisa Linnat ja kõiki oma annetajaid, tänu kellele on meil olnud võimalik seista inimõiguste eest ja astuda kohaliku omavalitsuse diskrimineeriva käitumise vastu.
Rakvere linn on käitunud filmifestivaliga diskrimineerivalt korduvalt ka varem, samasuguse otsuse puhul 2017. aastal ei pöördunud Festhearti eestvedajad Keio Soomelt ja Teet Suur kohtusse. 2018. ja 2019. aasta diskrimineerivad ja ebaseaduslikud linnavolikogu otsused kaebas Festheart koostöös advokaat Liisa Linna ja Eesti Inimõiguste Keskusega kohtusse. Kaks nädalat tagasi otsustas halduskohus, et Rakvere linnavolikogu 2018. aasta otsus mitte toetada rahaliselt sama aasta sügisel edukalt kulgenud LGBTI+ filmifestivali Festheart, oli õigustühine, loe lisa siit.